8.juunil algab Tallinnas kahepäevane rahvusvaheline Euroopa e-ID konverents, kuhu on oodata ca 200 esinejat ja külalist, sh Microsofti, Nokia ning IBMi esindajaid. Ürituse peateemaks on e-identiteet nii riiklikul kui ka rahvusvahelisel tasandil.    Majandus- ja  Kommunikatsiooniministeeriumi nõuniku Mait Heidelbergi sõnul pakuvad Eesti turvalist isikutuvastust võimaldavad e-teenused rahvusvahelistele IT-ekspertidele suurt huvi. "Eestil on ette näidata väga edukaid e-teenuseid ning lisaks on nende sedavõrd laialdane kasutamine mujal maailmas harukordne," ütles Heidelberg. Tallinnas toimuva konverentsi raames on Heidelbergi sõnul Eestil suurepärane võimalus kõiki oma infoühiskonna väljapaistvamaid projekte tutvustada parimatele ekspertidele üle Euroopa.